۔ امپاس,,,,,
آزمانک
 شنمبے مسیتءَ نماز وانگءَ اَت بلے آئی ھیال گوں وتی کپتریں بُزءَ اَت کہ رمگ میتگءَ آتکگ اَت بلے شنمبےءِ کپتریں بُز گون نہ اَت آئی شپانکءَ جست کُت کہ منی کپتریں بُز گون نہ اِنت شپانکءَ گوشت کہ تاں بیگاہءِ وھدءَ بونانی شیپءِ دپءَ پسانی ھمراہ اَت من ھمک جَھل بیگاہءَ رمگءَ بونانی ساھگ کناں ءُ رمگ چران کنت ءُ مگربءَ پیسر میتگ ءَ کائیت ءُ من دار ءُ کاہ چنان کنان ءُ میتگءَ کایاں. شپانک ھم پریشان بوت کہ شنمبےءِ کپتریں بُز کدیم واریں بُزے ءُ آ مدام رمگءِ سرءَ بوتگ مرچی چوں نیاتکگ شنمبےءَ زوت زوت نماز ونت ءُ پدءَ لوگ آتک دلپلءِ مات جست کُت کہ کپتر نیاتکگ آئی گوشت نہ تنیگہ نیاتکگ. باریں چون ئے بوت رسترےءَ وارت جاھے لیٹ گپت شنمبے َ دلپلءِ ماتءِ سرءَ زھر گپت شریں ھبر بہ کن شما جنیناں دگہ گپ نیست مدام گوش اِت باریں چون بوت باریں رسترےءَ وارت
مگربءِ وھدءَ مردم چُشیں گپ نہ جنت دلپل مات ھم دلرنج بوت کہ ترا منی دپءِ گپ ھچبر وش نہ بنت اگاں من وشیں ھبرے بہ کناں تو منءَ دپءَ چوپ ئے شما مردیناں بس پہ مئے ڈوبارگ ءَ وشی بیت برو میروءِ گورءَ پسءَ امپاس کنائیں اگاں رسترےءَ نہ وارتگ ءُ دگہ اِلتےءَ نہ گپتگ باندات در کپ اِیت
 شنمبے تیز تیزءَ میروءِ لوگءَ آتک ھنچو رسگءَ گوشت ئے واجہ میرو,منی کپتریں بُز مرچی.چہ رمگ گون نہ بوتگ ءُ نیاتکگ گار اِنت آئیءَ امپاس بہ کن.
 میرو گوشت تو دلتہرکہ مہ بو منُ پسءَ امپاس کناں اگاں تنیگہ زندگ اِنت باندات در کپ اِیت بلے تئی پسءِ نشانی چے چے اَنت منی پس کپترے مودءِ مزن اَنت.ڈولدارءُ کسانیں کانٹکءِ پر ءُ دودگءِ باز وش اَنت کدیم واریں بُزے ءُ دلپلءِ ماتءَ سک دوست اِنت من زاناں منءُ دلپلءِ مات اِنشی چہ کپترءِ گاریءَ واب نہ کپ اِیں. شما پگر مہ کن اِت من شمئے پسءَ چاریں نیمگءَ امپاس کناں ءُ آ پاکیں ھاوندءِ میار ءُ باھوٹ بیت
 میروءَ شنمبے ءِ پسءَ امپاسءَ لگ اِت کہ یا پاکیں ھاوند شنمبے ءُ دلپلءِ مات ءِ کپتریں بز مرچی بیگاہ ءَ بونانی شیپءِ ساھگ گار بوتگ. آ مئے چم ءُ دیدانک ءُ ھیالءَ گار اِنت بلے آ تئی یک گریب ءُ بزگیں مردمانی.دل دوستیں کپتریں پس اِنت آ ھنوں تئی میار اِنت یا پاکیں پروردگار توئے سجئیں جھانءِ ھُدابند شنمبے ءُ دلپلءِ ماتءِ کپتریں بُزءَ کہ کانٹک ئے ڈولدار اَنت دودگءِ پہ شنمبے ءُ دلپلءِ ماتءِ دلءَ جھانءِ درستیں پسانی دودگاں وش تر اَنت تئی پناہءِ تہءَ اِنت درستیں رسترانی چماں بے میم کن. دُزءُ بد نیتاں چہ پھریز ءُ سھبی ماھلہ کپتریں بز شنمبے لوگءَ دپءَ بیایات. میروءَ ھنچش گوشت ءُ شنمبے وتی لوگءَ واتر بوت بلے سھب ءَ کپتر گار اَت میتگءِ درستیںمردم شنمبے لوگءَ مُچ بوت اَنت ءُ کپترءِ شوھازءَ شُت اَنت بونانی ساھگ اِش چاران کُت تاں دیست اِس کہ شنمبے ءِ کپتریں پسءِ پاد یک زامریں درچکےءِ گوما مانگیش اِتگ.ءُ پس درنگ اِنت میتگءِ درستیں مردم آتک اَنت ءُ شنمبے کپتریں بُز اِش گیشینت ءُ پسءَ ساہ مان آَنت شنمبے ءَ دیم گوں مردماں کُت ءُ گوشت کہ من دلجم بوتگاں کہ منی کپتر ھست ءُ سلامتیں دوشی واجہ میروءَ امپاس کُتگ. میتگءِ مردماں شنمبے کپتریں بزو مھار کُت ءُ میتگءَ آتک اَنت میتگءِ جنین درست مردم یکجاہ مُچ اَت اَنت ءُ شنمبےءُ دلپلءِ ماتءِ کپتریں بُزءِ درکپگءَ گوش ئے سجیئیں میتگءِ مردم شادھی کنگءَ اَنت ھو وش اَت اَنت پیشی دور بلوچانی
 اَلی جُمّا زامرانی